b'\n_START_ARTICLE_\nKonsta Lindqvist\n_START_PARAGRAPH_\nKonstantin (Konsta) Evert Lindqvist (aikaisemmin Kraft) (26. joulukuuta 1877 Kymi \xe2\x80\x93 31. elokuuta 1920\xc2\xa0(42\xc2\xa0vuotta) Pietari) oli veturinkuljettaja ja sosialidemokraattien kansanedustaja. Suomen kansanvaltuuskunnan liikenneasiain valtuutettuna toiminut Lindqvist pakeni Suomen sis\xc3\xa4llissodan j\xc3\xa4lkeen Ven\xc3\xa4j\xc3\xa4lle, miss\xc3\xa4 h\xc3\xa4n kuoli pari vuotta my\xc3\xb6hemmin._NEWLINE_Lindqvist ty\xc3\xb6skenteli valtion rautateiden palveluksessa veturimiehen\xc3\xa4 ja veturinkuljettajana, viimeksi Kajaanissa 1908\xe2\x80\x931909 ja Kuopiossa 1910\xe2\x80\x931918. H\xc3\xa4n oli SDP:n kansanedustajana 1917 edustaen Kuopion l\xc3\xa4\xc3\xa4nin l\xc3\xa4ntist\xc3\xa4 vaalipiiri\xc3\xa4. Lindqvist tuli edustajaksi varasijalta 3. hein\xc3\xa4kuuta 1917 edustaja Otto Piisisen tilalle. Lindqvist oli my\xc3\xb6s Kajaanin sos.dem. piirin piirisihteeri ja toimi Suomen veturimiesten liiton puheenjohtajana 1917\xe2\x80\x931918._NEWLINE_Suomen sis\xc3\xa4llissodan aikana Lindqvist oli Suomen kansanvaltuuskunnan liikenneasiain valtuutettuna. Sodan loppuvaiheessa h\xc3\xa4n pakeni Ven\xc3\xa4j\xc3\xa4lle jossa h\xc3\xa4n toimi Buissa ym. paikoissa vallankumousasioiden j\xc3\xa4rjestelij\xc3\xa4n\xc3\xa4, ty\xc3\xb6skenteli SKP:n teollisuuskomitean palveluksessa ja toimi viimeksi puolueen sotilasj\xc3\xa4rjest\xc3\xb6ss\xc3\xa4. Lindqvist oli yksi Kuusisen klubin murhien uhreista, ja h\xc3\xa4net haudattiin Pietarin Mars-kent\xc3\xa4lle._NEWLINE_Lindqvist oli naimisissa vuodesta 1903 Anna Sivi\xc3\xa4 Backmanin kanssa.'